Οι δευτερεύουσες (ή εξαρτημένες) προτάσεις χωρίζονται σε δύο κατηγορίες:

**α)**Στις **ονοματικές προτάσεις**, οι οποίες λειτουργούν στον λόγο ως ουσιαστικά (υποκείμενα, αντικείμενα, ονοματικοί προσδιορισμοί κτλ.) και

**β)**Στις **επιρρηματικές**, οι οποίες λειτουργούν στον λόγο ως προσδιορισμοί του ρήματος, όπως δηλαδή τα επιρρήματα. Στις επιρρηματικές προτάσεις περιλαμβάνονται και όσες δηλώνουν παρομοίωση, στέρηση και σύγκριση και εισάγονται με τα *σαν να, χωρίς / δίχως να* και *παρά να* αντίστοιχα.

**ΣΥΝΟΠΤΙΚΟΣ ΠΙΝΑΚΑΣ**

|  |  |
| --- | --- |
| **ΟΙ ΔΕΥΤΕΡΕΥΟΥΣΕΣ / ΕΞΑΡΤΗΜΕΝΕΣ ΠΡΟΤΑΣΕΙΣ** | |
| **ΟΝΟΜΑΤΙΚΕΣ** | **ΕΠΙΡΡΗΜΑΤΙΚΕΣ** |
| **Ειδικές** | **Αιτιολογικές** |
| **Βουλητικές** | **Τελικές ή του σκοπού** |
| **Ενδοιαστικές** | **Αποτελεσματικές ή συμπερασματικές** |
| **Πλάγιες ερωτηματικές** | **Υποθετικές** |
| **Αναφορικές** | **Εναντιωματικές και παραχωρητικές** |
|  | **Χρονικές** |
|  | **Αναφορικές** |

**α.** ***Ονοματικές προτάσεις***

Στις ονοματικές προτάσεις ανήκουν *οι ειδικές, οι βουλητικές, οι ενδοιαστικές, οι πλάγιες ερωτηματικές* και οι *αναφορικές ονοματικές προτάσεις* .

***Ειδικές προτάσεις***

**Ειδικές** ονομάζονται οι δευτερεύουσες προτάσεις που εισάγονται με τους ειδικούς συνδέσμους (*πως, που, ότι*) και με τις οποίες εξειδικεύεται κατά κάποιο τρόπο το νόημα του ρήματος ή του ονόματος ή μιας περίφρασης.

Οι ειδικές προτάσεις λειτουργούν ως:

**Αντικείμενο σε ρήματα** και περιφράσεις που έχουν τη σημασία του *λέω, δηλώνω, νομίζω, νιώθω, καταλαβαίνω, γνωρίζω* κτλ., π.χ. *Ξέρω πολύ καλά ότι ο Γιώργος θα έρθει στην ώρα του.*

Υποκείμενο σε απρόσωπα ρήματα ή απρόσωπες εκφράσεις που έχουν σημασία παρόμοια με τη σημασία των ρημάτων της προηγούμενης παραγράφου, π.χ. *Λέγεται ότι ο καιρός θα χαλάσει*.

Επεξήγηση (σπανιότερα προσδιορισμός) σε ουσιαστικά που έχουν σημασία παρόμοια με τη σημασία των ρημάτων των προηγούμενων παραγράφων, και σε δεικτικές ή αόριστες αντωνυμίες, π.χ. *Προχθές στο σχολείο μας βγήκε μια φήμη, ότι θα μας επισκεφθεί ο υπουργός. Έχει την ελπίδα ότι θα πετύχει.*

***Βουλητικές προτάσεις***

**Βουλητικές** ονομάζονται οι δευτερεύουσες προτάσεις που εισάγονται με **το να** και συμπληρώνουν την έννοια ρημάτων και εκφράσεων που δηλώνουν συνήθως βούληση, όπως *θέλω, ζητώ, προτρέπω, επιθυμώ, εμποδίζω* κτλ.

Οι βουλητικές προτάσεις λειτουργούν ως:

Αντικείμενο σε ρήματα και εκφράσεις που έχουν βουλητική σημασία (*θέλω, επιθυμώ, μπορώ, εμποδίζω* κτλ.), π.χ. *Οι μαθητές της Α΄ τάξης δεν μπορούν να λύσουν τις ασκήσεις των μαθηματικών.*

Υποκείμενο σε απρόσωπα ρήματα και απρόσωπες εκφράσεις που έχουν σημασία παρόμοια με τη σημασία των ρημάτων της προηγούμενης παραγράφου (*πρέπει, απαγορεύεται, είναι δυνατό* κτλ.), π.χ. *Δεν είναι δυνατό να δουλεύει κάθε μέρα από το πρωί ως το βράδυ.*

Επεξήγηση σε ουσιαστικά που έχουν σημασία παρόμοια με τη σημασία των ρημάτων των προηγούμενων παραγράφων, καθώς και σε αντωνυμίες δεικτικές ή αόριστες, π.χ. *Ο Φάνης ζούσε με μια ελπίδα, να γυρίσει στην πατρίδα του.*

***Ενδοιαστικές προτάσεις***

**Ενδοιαστικές** ονομάζονται οι δευτερεύουσες προτάσεις που εισάγονται με τους ενδοιαστικούς (ή διστακτικούς) συνδέσμους (*μη[ν], μήπως*) και εκφράζουν κάποιο ενδοιασμό για το μήπως γίνει ή δε γίνει κάτι.

Οι ενδοιαστικές προτάσεις λειτουργούν ως:

Αντικείμενο σε ρήματα και εκφράσεις που δηλώνουν φόβο ή ανησυχία (*φοβάμαι, ανησυχώ, έχω την υποψία* κτλ.), π.χ. *Ανησυχούσε η μητέρα του Γιώργου μήπως και δε γράψει ο γιος της στις εξετάσεις.*

Επεξήγηση σε ουσιαστικά που έχουν σημασία παρόμοια με τη σημασία των ρημάτων της προηγούμενης παραγράφου, καθώς και σε δεικτικές και αόριστες αντωνυμίες, π.χ. *Είχε πάντα την ίδια αγωνία, μήπως δεν προλάβει το αεροπλάνο.*

***Πλάγιες ερωτηματικές προτάσεις***

**Πλάγιες ερωτηματικές** (**πλάγιες ερωτήσεις**) ονομάζονται οι δευτερεύουσες προτάσεις που εισάγονται με ερωτηματικές αντωνυμίες (*ποιος, πόσος, τι* κτλ.), με ερωτηματικά επιρρήματα (*πού, πώς, πότε* κτλ.) και με ορισμένους συνδέσμους, όπως τους *αν, γιατί, μήπως,* και εκφράζουν ερώτηση ή απορία.

Οι πλάγιες ερωτηματικές προτάσεις λειτουργούν ως:

Αντικείμενο σε ρήματα και εκφράσεις που δηλώνουν ερώτηση, απορία, αίσθηση, αμφιβολία κτλ.(*ρωτώ, απορώ, νιώθω, βλέπω, αμφιβάλλω, δεν έχω ιδέα, δεν είμαι βέβαιος* κτλ.), π.χ. *Νιώθω πόσο πολύ θέλεις να πετύχεις στη σχολή της προτίμησής σου.*

Υποκείμενο σε απρόσωπες εκφράσεις που έχουν σημασία παρόμοια με τη σημασία των ρημάτων της προηγούμενης παραγράφου, π.χ. *Δεν είναι ακόμη γνωστό πώς λειτουργεί ο ανθρώπινος εγκέφαλος.*

Επεξήγηση σε ουσιαστικά που έχουν σημασία παρόμοια με τη σημασία των ρημάτων και εκφράσεων των προηγούμενων παραγράφων (π.χ. *ερώτηση, απορία, αμφιβολία* κτλ.) και σε δεικτικές και αόριστες αντωνυμίες, π.χ. *Ο Ανδρέας έχει πάντα την ίδια απορία, αν η παιδαγωγική είναι επιστήμη ή όχι.*

***Αναφορικές προτάσεις***

**Ονοματικές αναφορικές** προτάσεις είναι όσες εισάγονται με αναφορικές αντωνυμίες και λειτουργούν ως ονόματα και ονοματικές φράσεις. Στον λόγο έχουν θέση υποκειμένου ή αντικειμένου ή κατηγορουμένου ή προσδιορισμού, π.χ.*Όποιος βιάζεται σκοντάφτει* (υποκ.).

Παρακολούθησε τώρα το μάθημα στην ΕΤ2:

<https://webtv.ert.gr/mathainoume-sto-spiti/e-taxi-glossa-epanalipsi-deytereyoyses-protaseis/>

* και κάνε τις ασκήσεις <http://users.sch.gr/ipap/Ellinikos%20Politismos/Yliko/askisis%20nea/onomatikes-nea-10.htm>
* <http://users.sch.gr/ipap/Ellinikos%20Politismos/Yliko/askisis%20nea/onomatikes-nea-7.htm>
* <http://users.sch.gr/ipap/Ellinikos%20Politismos/Yliko/Theoria%20Nea/onomatikes-nea-1.htm>